Source: https://www.podnikajte.sk/dan-z-prijmov/transferova-dokumentacia-vzor
Timestamp: 2020-07-11 08:12:28+00:00
Document Index: 8215732

Matched Legal Cases: ['§ 18', '§ 17', '§ 19', '§ 22', '§ 22', '§ 22', '§ 22']

Transferová dokumentácia – kedy a ako sa vedie (vzor) | Podnikajte.sk
Kontrolované transakcie a závislé osoby
Podnikateľom, ktorí uskutočňujú kontrolované transakcie vznikajú povinnosti vyplývajúce z medzinárodnej právnej úpravy, ktorá sa uplatňuje aj na Slovensku. Ide o Usmernenie Ministerstva financií Slovenskej republiky č. MF/019153/2018-724 o určení obsahu dokumentácie podľa § 18 ods. 1 zákona č. 595/2003 Z. z. o dani z príjmov v znení neskorších predpisov (ďalej aj „Usmernenie MF SR“).
Transferovým oceňovaním sa má zabrániť prelievaniu ziskov medzi krajinami za účelom zníženia alebo obchádzania daňových povinností, ale i presúvaniu ziskov zo ziskových spoločností do spoločností v strate v rámci Slovenskej republiky.
Kontrolovanou transakciou sa rozumie určitá obchodná činnosť (transakcia), ktorú medzi sebou uskutočňujú dve závislé osoby.
Za závislé osoby sa považujú:
V praxi sa často vyskytujúce kontrolované transakcie sú napríklad poskytované služby alebo predávané tovary medzi dvomi spoločnosťami, ktoré sú vlastnené jednou a tou istou osobou alebo osobou, ktorá má v týchto spoločnostiach aspoň 25 %-ný podiel, služby poskytované medzi samostatne zárobkovo činnou osobou (SZČO) a spoločnosťou, ktorú vlastní táto fyzická osoba – živnostník alebo je v nej aspoň 25 %-ným spoločníkom, preradenie automobilu z podnikania do súkromného vlastníctva alebo predaj automobilu vyradeného z podnikania osobe, ktorá je v rodinnom či inom obdobnom vzťahu (blízkej osobe) voči spoločníkovi, či konateľovi spoločnosti a pod.
Viac o závislých osobách a kontrolovaných transakciách sa dočítate v článku Transferové oceňovanie v praxi v malých firmách.
Dokumentácia k transferovému oceňovaniu a jej rozsah
Osoby, ktoré uskutočňujú kontrolované transakcie majú vo všeobecnosti povinnosť viesť dokumentáciu k transferovému oceňovaniu. Výnimkou je prípad, kedy podnikatelia uskutočňujú iba nevýznamné transakcie so závislými osobami. V tejto súvislosti Usmernenie MF SR definuje, čo sa rozumie významnou transakciou a odvoláva sa na ustanovenie § 17 ods. 9 zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“) a na nariadenie Komisie (ES) č. 1126/2008 z 3. novembra 2008.
Informácia sa považuje za významnú vtedy, ak by jej neuvedenie v účtovnej závierke alebo jej chybné uvedenie v účtovnej závierke mohlo ovplyvniť úsudok alebo rozhodovanie používateľa. Ak kontrolované transakcie podnikateľa splnia podmienku (ne)významnosti, nemusí podnikateľ vyhotovovať žiadnu dokumentáciu k transferovému oceňovaniu. Jeho povinnosť vyplývajúca z uskutočňovaných kontrolovaných transakcií je splnená podaním riadne vyplneného daňového priznania k dani z príjmov za príslušné zdaňovacie obdobie. Ak tak neurobí, je potrebné, aby podnikateľ pripravil skrátenú dokumentáciu o týchto transakciách.
Pozor však na prípad, ak podnikatelia uskutočňujú nevýznamné transakcie s osobami z nespolupracujúceho štátu (do roku 2020 sa používa pojem nezmluvného štátu) alebo ak podnikatelia uplatňujú úľavu na dani. V prípade týchto nevýznamných transakcií nebude postačovať podanie daňového priznania.
V prípade uskutočňovania významných transakcií musia podnikatelia viesť jednu z troch typov dokumentácie:
Úplná dokumentácia k transferovému oceňovaniu
Povinnosť viesť úplnú dokumentáciu k transferovému oceňovaniu majú podnikatelia, ktorí podľa Usmernenia MF SR uskutočňujú vybrané transakcie, pričom ide najmä o hodnotovo významné transakcie s cezhraničným prvkom alebo transakcie pri ktorých podnikatelia uplatňujú špeciálny postup.
Úplná dokumentácia k transferovému oceňovaniu sa na základe Usmernenia MF SR vedie o:
významných cezhraničných kontrolovaných transakciách daňovníka, ktorý je povinný vykazovať výsledok hospodárenia v individuálnej účtovnej závierke podľa medzinárodných štandardov pre finančné výkazníctvo,
významných kontrolovaných transakciách so závislými osobami, ktoré sú daňovníkmi nespolupracujúceho štátu,
kontrolovaných transakciách, pri ktorých daňovník žiada o úpravu základu dane, okrem úpravy základu dane z príjmov vo vzťahu k tuzemským kontrolovaným transakciám,
Základná dokumentácia k transferovému oceňovaniu
Ak podnikatelia nespadnú pod jeden z bodov úplnej dokumentácie uvedených vyššie, majú povinnosť viesť o svojich kontrolovaných transakciách dokumentáciu v základnom rozsahu, ak uskutočňujú transakcie podľa bodov nižšie.
Základná dokumentácia k transferovému oceňovaniu sa na základe Usmernenia MF SR sa tak vedie o:
cezhraničnej kontrolovanej transakcii alebo skupine kontrolovaných cezhraničných transakcií, ktoré je možné zlúčiť, ak ročná hodnota takejto kontrolovanej transakcie alebo skupiny kontrolovaných transakcií presiahla 1 000 000 eur,
nevýznamných kontrolovaných transakciách so závislými osobami, ktoré sú daňovníkmi nespolupracujúceho štátu.
Skrátená dokumentácia k transferovému oceňovaniu
Ak nevzniká povinnosť vypracovať úplnú alebo základnú dokumentáciu, skrátená dokumentácia sa vedie o:
významných kontrolovaných transakciách daňovníka, na ktorého sa za príslušné zdaňovacie obdobie vzťahuje povinnosť overovania účtovnej závierky audítorom podľa § 19 zákona o účtovníctve,
významných kontrolovaných transakciách daňovníka, ktorý je konsolidujúcou účtovnou jednotkou alebo konsolidovanou účtovnou jednotkou podľa § 22a zákona o účtovníctve, pre tuzemské kontrolované transakcie s inými osobami, ktoré sú konsolidujúcou účtovnou jednotkou alebo konsolidovanou účtovnou jednotkou podľa § 22a zákona o účtovníctve alebo s osobami podľa nasledujúceho bodu nižšie,
významných kontrolovaných transakciách daňovníka s priamou účasťou alebo nepriamou účasťou štátu, obce alebo vyššieho územného celku na majetku, kontrole alebo vedení, ktorý nie je konsolidovanou účtovnou jednotkou podľa § 22a zákona o účtovníctve, pre tuzemské kontrolované transakcie s inými daňovníkmi s priamou účasťou alebo nepriamou účasťou štátu, obce alebo vyššieho územného celku na majetku, kontrole alebo vedení, ktorí nie sú konsolidovanou účtovnou jednotkou podľa § 22a zákona o účtovníctve alebo s daňovníkmi podľa predchádzajúceho bodu,
Čo musí obsahovať úplná dokumentácia k transferovému oceňovaniu
Úplná dokumentácia je povinnosť spoločností vyplývajúca z legislatívy, ktorou sa dokazuje, že ich ocenenie kontrolovaných transakcií a spôsob tvorby cien je v súlade s princípom nezávislého vzťahu. V dokumentácii sa uvádzajú všetky skutočnosti, ktoré majú vplyv na ocenenie týchto kontrolovaných transakcií (t .j. zohľadňuje sa postavenie spoločnosti v skupine závislých osôb ako aj na samotnom trhu, aktuálny vývoj daného odvetvia a pod.)
Úplná dokumentácia pozostáva z dvoch častí: všeobecnej skupinovej dokumentácie a špecifickej dokumentácie.
Zatiaľ čo do všeobecnej skupinovej dokumentácie uvádza spoločnosť informácie o skupine jeho prepojených osôb, ktorými približuje detailné fungovanie skupiny spolu s nastavením celého financovania skupiny, špecifická dokumentácia sa zameriava už len na detailné priblíženie samotnej spoločnosti a jej postaveniu na trhu. Špecifická dokumentácia zároveň obsahuje aj popis konkrétnej kontrolovanej transakcie, resp. viacerých kontrolovaných transakcií s hodnotovým vyjadrením a zdôvodnením použitej metódy, ktorou bude spoločnosť dokazovať súlad vykonávanej transakcie s princípom nezávislého vzťahu. Viac o jednotlivých metódach v transferovom oceňovaní sa dočítate v článku nižšie.
Čo musí obsahovať základná dokumentácia k transferovému oceňovaniu
Základná dokumentácia sa zostavuje za rovnakým účelom ako úplná dokumentácia, líši sa však náležitosťami, ktoré základná dokumentácia obsahovať nemusí.
Podobne ako úplná dokumentácia, aj základná dokumentácia pozostáva z dvoch častí: všeobecnej skupinovej dokumentácie a špecifickej dokumentácie.
Vo všeobecnej skupinovej sa na rozdiel od dokumentácie úplnej uvádzajú o skupine stručnejšie informácie. Špecifická dokumentácia obsahuje tiež o čosi stručnejšie informácie, ale podstatná časť popisu kontrolovanej transakcie a preukázanie jej súladu s princípom nezávislého vzťahu ostávajú rovnaké.
Preukázanie súladu kontrolovanej transakcie s princípom nezávislého vzťahu
V špecifickej dokumentácii (časti) v oboch typoch dokumentácií uvádzaných vyššie je potrebné preukázať za každú kontrolovanú transakciu alebo skupinu kontrolovaných transakcií :
detailný opis transakcie,
hodnotu transakcie (t. j. suma výnosov alebo nákladov zaúčtovaná v účtovníctve) za dané zdaňovacie obdobie, ak sa rovnaká transakcia uskutočňuje s viacerými závislými osobami, hodnoty je potrebné sledovať samostatne,
uzatvorené zmluvy medzi stranami vrátane všetkých dodatkov k danej transakcii (ak sú k dispozícii),
analýzu funkcií, rizík a aktív spoločnosti a príslušných závislých osôb v súvislosti s danou transakciou,
popis systému transferového oceňovania spoločnosti obsahujúci informácie týkajúce sa výberu, spôsobu uplatňovania metódy transferového oceňovania a určenia ceny kontrolovaných transakcií,
interné porovnateľné transakcie, externé porovnateľné transakcie alebo údaje nezávislých osôb, vrátane popisu zdrojov a metódy získavania týchto údajov, analýza porovnateľnosti (iba pri úplnej dokumentácii),
popis úprav pre účely porovnateľnosti, ak boli vykonané (iba pri úplnej dokumentácii),
zdôvodnenie súladu ocenenia kontrolovanej transakcie s princípom nezávislého vzťahu (iba pri úplnej dokumentácii),
zhrnutie finančných informácií využitých pri použití konkrétnej metódy ocenenia kontrolovanej transakcie a popis väzby na údaje v účtovnej závierke (iba pri úplnej dokumentácii).
Medzi metódy, ktorými sa preukazuje súlad s princípom nezávislého vzťahu patria 2 druhy metód. Prvým druhom metód sa preukazuje porovnávanie cien, druhý vychádza z porovnávania zisku.
Metódy založené na porovnávaní ceny sú:
metóda nezávislej trhovej ceny,
metóda následného predaja,
metóda zvýšených nákladov.
Metódy založené na porovnávaní zisku sú:
metóda delenia zisku,
metóda čistého obchodného rozpätia.
Vhodnosť výberu metódy a jej obhájenie závisí na samotných spoločnostiach. Je rovnako potrebné poznamenať, že aj keď sa dokumentácia vedie za príslušné zdaňovacie obdobie, ak nenastanú žiadne nové skutočnosti ovplyvňujúce spôsob ocenenia kontrolovaných transakcií, v nasledujúcom zdaňovacom období bude postačovať, ak sa spoločnosti (podnikatelia) odvolajú na informácie uvedené v minuloročnej dokumentácii a nemusia tak vypracovávať nanovo celú dokumentáciu.
Skrátená dokumentácia je práve typ dokumentácie, s ktorým sa menší podnikatelia najpravdepodobnejšie stretnú. Od roku 2019 sa tento typ dokumentácie značne zjednodušil. Pri predchádzajúcich dvoch typoch neexistuje totiž presne predpísaná štruktúra či rozsah dokumentácie, Usmernenie MF SR len vymenováva všetky náležitosti, ktoré by mal konkrétny typ dokumentácie obsahovať. Skrátená dokumentácia sa však základe Usmernenia MF SR vypĺňa v predpísanej štruktúre. Tlačivo pre skrátenú dokumentáciu k transferovému oceňovaniu nájdete tu: Príloha k Usmerneniu č. MF/019153/2018-724.
Nová predpísaná štruktúra skrátenej dokumentácie sa použije ešte aj na transakcie za rok 2018 a neskôr, rovnako ako nové pravidlá a náležitosti pri úplnej a základnej dokumentácii.
V skrátenej dokumentácii k transferovému oceňovaniu sa ani nepoužije žiadna z metód uvádzaných vyššie. Podnikatelia by však v prípade potreby mali vedieť obhájiť ich nastavenie cien kontrolovaných transakcií.
Transferová dokumentácia Daň z príjmov Transferové ceny